નવી દિલ્હીઃ આધારના ડેટાબેઝની સુરક્ષાને લઈને ફરી એકવાર સવાલો ઉઠવા લાગ્યા છે. એક મીડિયા રિપોર્ટમાં દાવો કરવામાં આવ્યો છે કે માત્ર 2500 રૂપિયામાં ડમી આધાર કાર્ડ બનાવી શકાય છે. હફિંગ્ટન પોસ્ટે ત્રણ મહિનાની તપાસ બાદ એક રિપોર્ટમાં કહ્યું કે આધારના ડેટાબેઝમાં એક સોફ્ટવેર પેચ દ્વારા માહિતીની ચોરી કરવામાં આવી છે અને તેના દ્વારા જ સુરક્ષા ફીચર્સને બંધ પણ કરી શકાય છે. એક સોફ્ટવેર દ્વારા દુનિયાના કોઈપણ ખુણે બેઠેલો વ્યક્તિ કોઈપણ નામનું આધાર કાર્ડ બનાવી શકે છે. જ્યારે UIDAIએ આ અહેવાલોને પાયાવિહોણા ગણાવ્યા.